Den eller de personer, der startede en brand i en etageejendom i Nørresundby, er ikke fundet.

Fredag aften blev Nordjyllands Politi og brandfolk fra Beredskabscenter Aalborg kaldt ud til Vikingevej i Nørresundby, da der var opstået ild i en etageejendom. Sandsynligvis er branden påsat. Derfor leder politiet nu efter vidner, der kan føre frem til gerningsmanden eller gerningsmændene. Det oplyser vagtchef hos Nordjyllands Politi, Per Jørgensen. Branden var antændt i nogle madrasser i en kælder under opgangene nr.15 og 17 på Vikingevej. Brandfolkene fik hurtigt slukket ilden, men der var både skader og sod i de to opgange efter branden. Politiet evakuerede beboerne i opgangene, mens brandvæsenet arbejdede. Ingen kom til skade i forbindelse med branden. Hvis der er vidner, der ved mere om sagen, vil Nordjyllands Politi gerne kontaktes på telefon 114.